Brandstof eersdaags dalk goedkoperArgieffoto Die prys van petrol en diesel sal na verwagting einde vandeesmaand met ŉ geraamde 60 sent per liter daal. Volgens ŉ verklaring van die Automobiel-Assosiasie van Suid-Afrika (AA) kan motoriste dié verligting verwag danksy ŉ aansienlike daling in die prys van olie en die sterkte van die rand teenoor die Amerikaanse dollar. Die AA sê petrolverbruikers kan ŉ moontlike daling van tussen 60 tot 64 sent per liter verwag, terwyl diesel met sowat 60 sent per liter sal daal. Die prys van paraffien sal ook na verwagting met sowat 57 sent daal. Die AA sê dié ongeouditeerde middelmaanddata wat uitgereik is deur die sentrale energiefonds (CEF) toon dat die rand in die eerste helfte van Junie meestal stabiel gebly het teenoor die Amerikaanse dollar. Die moontlike daling in brandstof kan egter grootliks toegeskryf word aan die Organisasie van Petroleumuitvoerlande (OPEC) wat sy produksiekwotas verminder het en derhalwe ŉ daling in oliepryse tot gevolg gehad het. Die AA waarsku egter dat daar weer in die toekoms ŉ skerp styging in brandstofpryse kan wees indien die drie hoofgraderingsagentskappe Suid-Afrika se kredietgradering verder afwaarts aanpas. “Dit kan ŉ aansienlike kapitaaluitvloei veroorsaak, wat lei tot swakheid in die rand en eindelik die brandstofprys negatief sal beïnvloed.”